**O poveste frumoasă**

 **Dumnezeu ne însoțește de la creație la „ceruri noi și pământuri noi”**

**Noe merge pe calea lui Dumnezeu și Dumnezeu îl salvează de la potop**

**Dumnezeu face cu el un pact,**

**un legământ între Dumnezeu și umanitate care nu se va sfârși niciodată**

Introducere

*Dumnezeu a creat lumea întreagă, a făcut o grădină frumoasă în care primii oameni, Adam și Eva, respectând regulile pe care le le dăduse Dumnezeu, puteau trăi fericiți, în pace și armonie cu toate animalele și să se bucure de frumusețile și roadele tuturor plantelor. Dar când Adam și Eva aleg să nu mai urmeze ce le-a indicat Dumnezeu, trebuie să părăsească grădina protejată și să înceapă să lucreze pentru a mânca și a se îmbrăca. Însă, Dumnezeu nu îi abandonează, continuă să-i iubească și să-i supravegheze și va face același lucru pentru copiii, nepoții lor ...*

*Anii trec, oamenii devin numeroși pe tot pământul. Mulți uită de Dumnezeu și de prietenia lui și devin din ce în ce mai răi unii față de alții ... Domnul nu este mulțumit de comportamentul omului: din cauza lui pământul este plin de violență și violența duce la distrugere[[1]](#footnote-1). Continuând astfel, totul va fi distrus și va muri tot ce există pe pământ.*

*Dar Dumnezeu își dă seama că există cineva care vrea să asculte în continuare glasul Său și*

*pentru el vrea să salveze viața pe pământ.*

 \*\*\*\*\*\*\*\*\*\*\*\*\*\*\*\*\*\*\*

**Dumnezeu îl salvează pe Noe - legământul cu Dumnezeu (cf. Gen 6.9-9.17)**

Aceasta este povestea lui Noe și a familiei sale. Noe este un om drept, îl iubește pe Dumnezeu și umblă conform legilor Sale. Noe are trei fii: și ei îl ascultă pe Dumnezeu și fac cu plăcere ceea ce spune El.

Dar în jurul lor, între ceilalți oameni, există multă răutate și violență.

Dumnezeu îi spune lui Noe: „Văd că mulți oameni sunt răi. Din cauza lor, lumea este plină de violență. Voi aduce o ploaie mare, care va acoperi cu apă tot pământul unde sunt acești oameni răi.

Dar tu să construiești o arcă din lemn bun pentru a te salva împreună cu soția și copiii tăi. Vei aduce în arcă câte două dintre toate vietățile, parte bărbătească și parte femeiască, pentru a le ține în viață alături de tine: orice fel de animal, pasăre, reptilă”.

Noe face ceea ce i-a spus Dumnezeu și se apucă de treabă. Mulți văd ce face Noe, dar nimeni nu vrea să audă vocea lui Dumnezeu ...

Când barca este gata, începe să plouă. Mai întâi puțin, apoi din ce în ce mai mult, așa cum anunțase Dumnezeu.

Plouă, plouă fără oprire. Iată: Noe intră în arcă cu soția și copiii săi.

Apoi animalele, câte două din fiecare specie: un mascul și o femelă.

Când a intrat ultimul animal, ușa se închide.

Plouă 40 de zile și 40 de nopți. Ploaia acoperă întregul pământ și cei care nu au vrut să asculte vocea lui Dumnezeu rămân scufundați în ape.

În marea arcă Noe navighează cu familia și cu toate animalele pe care le-a adus cu el. Navighează în siguranță pe valuri [[2]](#footnote-2).

Noe se uită pe fereastră: nu vede altceva decât apă.

Dumnezeu face să sufle vântul, trimite norii negri și în cele din urmă ploaia se oprește.

Apa începe încetul cu încetul să scadă. Toată lumea din arcă este fericită: este adevărat, Dumnezeu este cu ei și îi salvează.

Într-o bună zi, barca rămâne blocată deasupra vârfului unui munte. Noe deschide o fereastră și lasă un corb să zboare, dar corbul se întoarce curând. Nu a găsit nimic de mâncare și nici măcar nu a găsit o ramură pe care să se odihnească.

O săptămână mai târziu, Noe trimite un porumbel să zboare: de data aceasta se întoarce cu o crenguță verde în cioc.

Noe așteaptă încă o săptămână, apoi eliberează din nou porumbelul, care de data aceasta nu se mai întoarce, pentru că și-a găsit un loc unde să locuiască.

În cele din urmă, pământul este din nou uscat. Dumnezeu îi spune lui Noe: „Acum tu și familia ta și animalele care sunt cu tine, ieșiți din arcă”.

Toți sunt fericiți și recunoscători. De aceea, ei construiesc un altar pe care Noe oferă jertfă lui Dumnezeu.

Fumul se ridică direct spre cer: Dumnezeu este mulțumit de jertfă pentru că este făcută cu o inimă sinceră. Soarele strălucește din nou și pe cer apare un curcubeu.

Privește – îi spune Dumnezeu lui Noe - De fiecare dată când vei vedea curcubeul apărând pe cer, amintește-ți că am făcut un legământ cu tine!”. În această zi, Dumnezeu a pecetluit pentru totdeauna prietenia cu umanitatea.

 \*\*\*\*\*\*\*\*\*\*\*\*\*\*\*\*

Dumnezeu încredințase omului toată creația, pentru a fi îngrijită și păstrată. Totul era bun și în armonie. Dar omul nu a respectat natura sau pe aproapele. Astfel nu mai exista iubire pe pământ, nici dreptate, nici pace, ci doar violență și ură. De asemenea, acest lucru se întâmplă deseori și astăzi.

Dar povestea lui Noe ne învață că o persoană bună este de ajuns pentru a putea începe din nou. Fiecare gest mic pe care îl putem face pentru respectul față de natură și pentru a-l întâmpina pe fiecare om ca frate poate fi foarte important pentru întregul pământ! [[3]](#footnote-3)

Atunci când totul pare urât și fără speranță, dacă încercăm să ne vrem binele și să ne iubim, Dumnezeu nu ne abandonează niciodată: legământul său cu omul este pentru totdeauna! [[4]](#footnote-4)

 \*\*\*\*\*\*\*\*\*\*\*\*\*\*\*\*\*\*\*

**Trăim așa:**

„ Am pus curcubeul meu în nori; el va fi semnul alianței care este între mine şi pământ. (Gen 9, 13)

 “(…) Nu este nimic mai important decât a iubi. Să iubiți întotdeauna așa cum vi se spune. (…)” (Chiara, 1997)

**Să iubim întotdeauna așa cum ne amintește „zarul iubirii”**

Zarul iubirii pe care îl arunc în fiecare dimineață mă ajută să-mi amintesc că pot iubi mereu.

Într-o zi am venit acasă de la școală, dar aveam multe teme de făcut. Dimineața aruncasem zarul iubirii și îmi căzuse: „Să-ți iubești dușmanul”. M-am gândit: este ciudat, în după-amiaza asta sunt aici în casă, singur, nu întâlnesc pe nimeni, cum pot să-l trăiesc? Apoi am început să-mi fac temele, dar nu aveam chef, mă plictiseam. Atunci am auzit vocea lui Isus care îmi spunea că și acela era un dușman. Așa că am început să-mi fac temele mai atent și a fost foarte bine! Într-o altă zi mi-am găsit portofelul în care pusesem niște bănuți în vara aceasta și uitasem de ei. Așa că am dat cea mai mare parte săracilor și am păstrat banii doar pentru două pachete de autocolante Juve.

**Să începem noi să facem ceva pentru a păstra lumea frumoasă!**

Mario locuiește într-un oraș mic din nordul Italiei. Îi place foarte mult să meargă cu bicicleta și adesea se plimbă pe un drum aproape de casă. Împreună cu mama sa, Mario a observat că pe marginea străzii erau multe sticle de plastic, cutii, hârtii. O priveliște urâtă, în timp ce Dumnezeu a creat lumea frumoasă! Apoi Mario le-a propus prietenilor să facă împreuncurățenie: toți au fost de acord! Așa că într-o dimineață s-au pus pe treabă, iar mama lui Mario le-a făcut și o poză. Apoi au decis să scrie primarului experiența lor. După câteva zile primesc răspuns! Primarul le mulțumește și îi încurajează să continue astfel și să îi implice și pe ceilalți. Chiar și un jurnalist, care a aflat de povestea lor, a fost atât de impresionat încât a vrut să scrie un articol în ziarul său. Acum s-au alăturat și alți copii care se angajează să contribuie la menținerea orașului curat.

1. ”…când dreptatea nu mai locuiește pe pământ, Biblia ne spune că toată viața sa este în pericol. Asta e ceea ce ne învață relatarea despre Noe, când Dumnezeu amenință să distrugă omenirea din cauza incapacității sale persistente de a trăi la înălțimea exigențelor dreptății și păcii: „Sfârșitul oricărei făpturi este înaintea mea, fiindcă s-a umplut pământul de nelegiuire din cauza [oamenilor]” (Gen 6,13). În aceste relatări așa de vechi, bogate în simbolism profund, era conținută deja o convingere simțită astăzi: că totul este în relație și că îngrijirea autentică a însăși vieții noastre și a relațiilor noastre cu natura este inseparabilă de fraternitate, de dreptate și de fidelitate față de ceilalți. (*Papa Francisc, Laudato sì, LEV, 2015, p. 66)*

Răul există în lumea noastră. Îl găsim în violență ... în relații rele între oameni ... Răul nu este nici creat, nici dorit de Dumnezeu. Este o consecință a dezordinii introduse în creație prin ruptura dintre Dumnezeu și oameni. Speranța se află în așteptarea unei lumi din care răul va dispărea, o lume în care Dumnezeu, omul și natura se vor împăca”. (Textul original: „Le mal existe dans notre monde. Nous le retrouvons dans la violence… dans les mauvaises relations entre les humains… Le mal n’est ni créé ni voulu par Dieu. Il est une conséquence du désordre introduit dans la création par la rupture entre Dieu et l’humain. L’espérance réside dans l’attente d’un monde d’où le mal aura disparu, d’un monde où Dieu, l’humain, et la nature seront réconciliés.” Tradus din cartea lui Nouis, Antoine. Un catéchisme protestant, Lyon: Olivétan; Lausanne: OPEC, 2010, p 569.) [↑](#footnote-ref-1)
2. Câteva idei din bogăția teologiei Bisericilor Ortodoxe Răsăritene, sub îngrijirea lui Sherin H. Salama: În tradiție se spune că bisericile sunt construite în formă de corabie (sau de cruce) unde creștinii pot rămâne pe linia de plutire în marea acestei lumi cu credință, pentru a se proteja de rele și pentru a ajunge în portul mântuirii. Prin urmare, simbolizează arca lui Noe, care a salvat copiii lui Dumnezeu de la potop. Astfel creștinul își amintește întotdeauna că este pe pământ într-o călătorie sfântă. În provocările vieții, ca atunci când marea este agitată, dacă suntem în interiorul bisericii navigăm peste dificultățile care nu ne ating, ci ne ridică! Potopul simbolizează și botezul în care omul vechi se îneacă și omul nou prinde viață! Cele 40 de zile de apă ne amintesc apoi că darurile primite de la botez nu sunt doar pentru o singură dată, ci durează pentru viață. [↑](#footnote-ref-2)
3. ”… totuși, prin Noe, care se păstra încă integru și drept, Dumnezeu a decis să deschidă o cale de mântuire. În acest mod a dat omenirii posibilitatea unui nou început. Este suficient un om bun ca să există speranță! Tradiția biblică stabilește clar că această reabilitare comportă redescoperirea și respectarea ritmurilor înscrise în natură de mâna Creatorului. (Papa Francesco, Laudato sì, LEV,2015, p.66) [↑](#footnote-ref-3)
4. „În fața răului, nu suntem singuri: Dumnezeu ne însoțește și, departe de a se bucura de slăbiciunea noastră, vrea să ne alăture în victoria sa asupra răului”. (Textul original: Dans la confrontation au mal, nous ne sommes pas seuls: Dieu nous accompagne et, loin de se réjouir de notre faiblesse, il veut nous associer à sa victoire sur le mal.” - Tradotto dal libro di Barraud, Daniel et un collectif d’auteurs. Dieu s’approche: un catéchisme protestant en 25 tableaux, Genève: Labor et Fides; Arare-Genève: PBU, 1998, p 42.) [↑](#footnote-ref-4)